VDSS Sklep Pdp 385/2025
Sodna praksa Višjega delovnega in socialnega sodišča, 2025-12-03

Oddelek za individualne in kolektivne delovne spore

mag. Urša Klemenčič (preds.), dr. Martina Šetinc Tekavc (poroč.), Jelka Zorman Bogunovič

stroški postopka - delni uspeh - sprememba vrednosti spornega predmeta - delni umik tožbe

Glede na vrednost spornega predmeta, ki je v prvi fazi (pred delnim umikom) znašala 4.837,95 EUR, je uspeh tožnika 10,87 %, uspeh toženke pa 89,13 %. Ob upoštevanju doseženega uspeha strank v tej fazi postopka je tožnik upravičen do povračila stroškov v znesku 60,87 EUR, toženka pa do povračila 297,28 EUR. Po medsebojnem pobotu tožnik toženki dolguje 236,41 EUR.

Pritožbi se ugodi in se izpodbijana odločitev o stroških v IV. točki izreka spremeni tako, da se glasi:

"Tožeča stranka je dolžna toženi stranki povrniti pravdne stroške v višini 304,81 EUR v roku 8 dni, v primeru zamude z zakonskimi zamudnimi obrestmi od 9. dne dalje do plačila."

1. Sodišče prve stopnje je s sklepom ustavilo postopek zaradi delnega umika tožbe (I. točka izreka). S sodbo na podlagi pripoznave in sodbo je toženki naložilo, naj tožniku plača prikrajšanje pri plači za čas pripravljenosti v skupnem znesku 526,01 EUR, in sicer v neto zneskih od bruto osnove z zakonskimi zamudnimi obrestmi, navedene v II. točki izreka, v presežku (plačilo skupnega zneska 741,96 EUR z zakonskimi zamudnimi obrestmi) pa je tožbeni zahtevek zavrnilo (III. točka izreka). V IV. točki izreka je toženki naložilo, naj tožniku povrne pravdne stroške v višini 179,84 EUR, v 8 dneh, v primeru zamude skupaj z zakonskimi zamudnimi obrestmi.

2. Zoper sklep o stroških v IV. točki izreka se pritožuje toženka zaradi nepravilne ugotovitve dejanskega stanja in zmotne uporabe materialnega prava. Navaja, da je sodišče prve stopnje napačno upoštevalo uspeh tožnika v postopku. Tožnik je uspel v skupnem znesku 526,01 EUR, zato njegov uspeh v prvi fazi (od vložitve tožbe do njenega delnega umika) znaša 10,87 %, od vključno 4. 2. 2025 dalje pa 41,48 %. Čeprav je sodišče prve stopnje v obrazložitvi pravilno navedlo, da je tožnik dolžan toženki povrniti stroške postopka, je v izreku napačno naložilo njihovo povrnitev toženki. Ob upoštevanju uspeha in priznanih stroškov strank v postopku je tožnik dolžan toženki povrniti znesek 304,81 EUR. Predlaga spremembo oziroma razveljavitev odločitve o stroških v IV. točki izreka.

3. Tožnik v odgovoru na pritožbo soglaša s pritožbo glede stroškov. Pove, da je toženki vrnil nakazani znesek stroškov postopka pred sodiščem prve stopnje.

5. Pritožbeno sodišče je preizkusilo izpodbijani sklep na podlagi 19. člena Zakona o delovnih in socialnih sodiščih (ZDSS-1) v povezavi z drugim odstavkom 350. člena in 366. člena Zakona o pravdnem postopku (ZPP).

6. Pritožba utemeljeno uveljavlja, da je sodišče prve stopnje prisodilo tožniku skupni znesek 526,01 EUR, in ne 741,96 EUR, kot je navedeno v obrazložitvi stroškovne odločitve. Glede na vrednost spornega predmeta, ki je v prvi fazi (pred delnim umikom) znašala 4.837,95 EUR, je uspeh tožnika 10,87 %, uspeh toženke pa 89,13 %. Sodišče prve stopnje je tožniku v tej fazi postopka priznalo stroške v znesku 559,98 EUR, toženki pa 333,54 EUR. Priznanih stroškov pritožba ne prereka, zato je pritožbeno sodišče zneskoma sledilo. Ob upoštevanju doseženega uspeha strank v tej fazi postopka je tožnik upravičen do povračila stroškov v znesku 60,87 EUR, toženka pa do povračila 297,28 EUR. Po medsebojnem pobotu tožnik toženki dolguje 236,41 EUR.

7. Glede na vrednost spornega predmeta, ki v drugi fazi, to je po delnem umiku tožbe znaša 1.267,97 EUR, je uspeh tožnika 41,48 %, uspeh toženke pa 58,52 %. Sodišče prve stopnje je tožniku v tej fazi postopka priznalo stroške v znesku 223,63 EUR, toženki pa 275,4o EUR, ki jih pritožba prav tako ne prereka. Ob upoštevanju doseženega uspeha strank v tej fazi postopka je tožnik upravičen do povračila stroškov v znesku 92,76 EUR, toženka pa do povračila 161,16 EUR. Po medsebojnem pobotu tožnik toženki dolguje 68,40 EUR.

8. Pritožbeno sodišče je glede na navedeno pritožbi toženke ugodilo in izpodbijani sklep spremenilo tako, da je tožnik dolžan toženki v roku 8 dni povrniti stroške v višini 304,81 (236,41 EUR + 68,40 EUR), v primeru zamude z zakonskimi zamudnimi obrestmi (3. točka 365. člena ZPP).

Zakon o pravdnem postopku (1999) - ZPP  - člen 365, 365-3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.